Hollywood: Queen-musikant tot ridder geslaan; Lindsay Lohan deel babanuusMaroela Media bied jou ŉ opsomming van die week se jongste vermaaknuus. Brian May. (Foto: Victoria Jones/AFP) Brian May, die kitaarspeler en stigterslid van die legendariese rockgroep, Queen, het vandeesweek ŉ ridderskap van Brittanje se koning Charles III ontvang as erkenning vir sy bydrae tot musiek en liefdadigheid. May sal nou ná die beleggingseremonie, wat Dinsdag by die Buckingham-paleis gehou is, as sir Brian bekend staan. Sy vrou, die aktrise Anita Dobson, het hom na dié geleentheid vergesel. May dra ook die titel van doktor nadat hy in 2007 sy PhD-graad in astrofisika aan die Imperial College in Londen verwerf het. Hy het sy nagraadse studie destyds gestaak nadat hy in die sewentigs ŉ lid van Queen geword het. Kate Middleton, die prinses van Wallis. (Foto: Adrian Dennis/AFP) Dit was dalk koning Charles III se eerste Statebondkerkdiens as koning van Engeland, maar oudergewoonte was alle oë op Kate Middleton, die prinses van Wallis. Prinses Kate het elegant in ŉ donkerblou-en-wit peplumstyl-tweestuk van die Britse modehuis Erdem gelyk. Sy het ook ŉ wyerandhoed, borsspeld en diamant-en-saffieroorbelle uit prinses Diana se juweliersversameling as bykomstighede gekies. Dié borsspeld is as geskenk van die koning aan haar gegee ter ere van haar nuwe titel en rol as die prinses van Wallis. Lindsay Lohan en Bader Shammas. (Foto: Instagram/Lindsay Lohan) Die Parent Trap-aktrise, Lindsay Lohan, verwag haar eerste pienkvoet saam met haar man van byna nege maande, Bader Shammas. Die rooikop-aktrise en Shammas, ŉ Dubaise finansier, het dié nuus Dinsdag met ŉ foto van ŉ wit babapakkie op Instagram aangekondig met die byskrif: “Ons is geseënd en opgewonde!” Die egpaar het in Julie verlede jaar stilletjies afgehaak en geen foto’s of verdere besonderhede oor hulle troue is bekend gemaak nie. Luidens The Independent woon Lohan tans saam met Shammas in Dubai. Taylor Swift. (Foto: Amy Sussman/Getty Images North America/AFP) Die Amerikaanse popsanger Taylor Swift het Donderdagaand weer vier nuwe enkelsnitte uitgereik in aanloop tot haar lang komende wêreldtoer. “Ter viering van die Eras-toer stel ek vanaand om middernag vier liedjies bekend wat nog nie uitgereik is nie,” het sy op haar Instagram-profiel gesê. Dié vier enkelsnitte sluit heropnames van “Eyes Open” en “Safe & Sound” – Swift se dubbele bydraes tot die klankbaan van die gewilde fliekreeks, The Hunger Games – in. Die derde lied, “If This Was a Movie (Taylor’s Version)”, was ŉ bonussnit op Swift se 2010-album, Speak Now, terwyl die laaste lied, “All of the Girls You Loved Before” uit die sanger se argiewe kom. Aanhangers van Swift is dit eens dat die bekendstelling van die nuwe weergawe van “If This Was a Movie” beteken dat Speak Now die volgende album sal wees wat die sanger heruitreik. Sy het reeds twee van haar vorige albums, naamlik Fearless (2008) en Red (2012), heropgeneem én weer uitgereik ná ŉ lang stryd met haar voormalige platemaatskappy om die musiekregte van haar ouer albums te bekom. Bronne: The Hollywood Reporter, People, BBC News, The Independent.